Document ID: 32014R0315

TARYBOS REGLAMENTAS (ES) Nr. 315/2014
2014 m. kovo 24 d.
kuriuo iš dalies keičiamos Reglamento (ES) Nr. 43/2014 nuostatos dėl tam tikrų sužvejojamo kiekio apribojimų
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį,
atsižvelgdama į Europos Komisijos pasiūlymą,
kadangi:
(1)
ICES IIa, IIIa ir IV zonų Sąjungos vandenyse sužvejojamas paprastųjų tobių kiekis Tarybos reglamento (ES) Nr. 43/2014 (1) IA priede apribotas iki nulio, kol Tarptautinė jūrų tyrinėjimo taryba (ICES) pateiks atitinkamą rekomendaciją;
(2)
ICES rekomendaciją dėl šių išteklių pateikė 2014 m. vasario 21 d., todėl jau galima nustatyti atitinkamą BLSK - bendrą paprastųjų tobių kiekį, leidžiamą sužvejoti šiame rajone, kuris siekiant išvengti vietinių išteklių išeikvojimo suskirstytas į septynis valdymo rajonus;
(3)
Sąjungos laivų žvejybos galimybės Norvegijos ir Farerų salų vandenyse, ir Norvegijos ir Farerų salų laivų žvejybos galimybės Sąjungos vandenyse ir abipusės prieigos prie žvejybos išteklių jų vandenyse sąlygos yra nustatomos kasmet atsižvelgiant į konsultacijų dėl žvejybos teisių, kurios vykdomos vadovaujantis atitinkamų dvišalių susitarimų su Norvegija (2) ir Farerų salomis (3) dėl žvejybos, rezultatus. Kol nebaigtos tos konsultacijos dėl 2014 m. susitarimų, Reglamentu (ES) Nr. 43/2014 nustatomos laikinosios tam tikrų šiaurinių žydrųjų merlangų išteklių žvejybos galimybės. 2014 m. kovo 12 d. baigtos konsultacijos su Norvegija ir Farerų salomis, įskaitant derybas dėl šiaurinių žydrųjų merlangų;
(4)
todėl Reglamento (ES) Nr. 43/2014 IA priedas turėtų būti atitinkamai iš dalies pakeistas;
(5)
Reglamente (ES) Nr. 43/2014 numatyti sužvejojamo kiekio apribojimai taikomi nuo 2014 m. sausio 1 d. Todėl šio reglamento nuostatos dėl sužvejojamo kiekio apribojimų turėtų taip pat būti taikomos nuo tos datos. Toks taikymas atgaline data nepažeidžia teisinio tikrumo ir teisėtų lūkesčių apsaugos principų, nes aptariamos žvejybos galimybės Reglamente (ES) Nr. 43/2014 buvo apribotos iki nulio. Kadangi šio sužvejojamo kiekio apribojimo pakeitimas turi įtakos Sąjungos laivų ekonominei veiklai ir žvejybos sezono planavimui, šis reglamentas turėtų įsigalioti iš karto po paskelbimo,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 43/2014 pakeitimas
Reglamento (ES) Nr. 43/2014 IA priedas iš dalies keičiamas pagal šio reglamento priede nustatytu tekstu.
2 straipsnis
Įsigaliojimas ir taikymas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 24 d.

Labels: 11
18
6